A fost prima zi de înscriere a copiilor la creșe și grădinițe. Părinții au la dispoziție o săptămână să depună cererile, dar unii dintre ei s-au așezat la rând încă de duminică seară. Preșcolarii vor fi admiși în ordinea inversă a vârstei. Potrivit Ministerului Educației, nu se aplică regula primului venit.
În Popești-Leordeni, zeci de oameni s-au așezat la rând încă de duminică seară pentru a-și înscrie copiii la cele trei grădinițe din oraș. Cei care au venit luni dimineață erau deja cu numărul 70 pe listă și n-au reușit să depună documentele.
„Mi-am luat de la serviciu o oră că întârzii și am stat aici de m-au uitat sfinții, mă dor picioarele, n-am băut apă”, s-a plâns un părinte, citat de Știrile Pro TV.
La Cluj, zeci de oameni au stat și opt ore în fața instituției să fie siguri că prind un loc. Cei care n-au avut cu cine să lase copiii, i-au luat cu ei.
În perioada 27 mai – 14 iunie are loc prima etapă a înscrierilor. A doua etapă se desfășoară între 17 iunie și 5 iulie, apoi se va face o departajare în cazul unităților care au primit cereri de înscriere peste numărul locurilor disponibile.